b'\n_START_ARTICLE_\nPalimpsest\n_START_PARAGRAPH_\nPalimpsest je stran rokopisa, bodisi iz zvitka ali knjige, s katere je bilo besedilo spraskano ali sprano, da jo je bilo mogo\xc4\x8de uporabiti za nov zapis. Razloga za to sta bila visoka cena pergamenta in drugih podlag za pisanje in gospodarnost, da se je ponovno uporabilo vse, kar je bilo mogo\xc4\x8de. V pogovorni rabi se izraz palimpsest uporablja tudi v arhitekturi, arheologiji  in geomorfologiji za ozna\xc4\x8devanje predmetov, ki so bili narejeni za nek namen in kasneje ponovno uporabljeni za nekaj drugega. Primer so medeninaste spominske plo\xc5\xa1\xc4\x8de, ki so jih na gladki hrbtni strani na novo vklesali.\n_START_SECTION_\nEtimologija\n_START_PARAGRAPH_\nBeseda palimpsest izhaja iz latinske besede palimpsestus, ta pa iz starogr\xc5\xa1ke besede  \xcf\x80\xce\xb1\xce\xbb\xce\xaf\xce\xbc\xcf\x88\xce\xb7\xcf\x83\xcf\x84\xce\xbf\xcf\x82: pal\xc3\xadmpsestos, (ponovno) spraskano ali postrgano. Gr\xc5\xa1ki izraz je sestavljen iz  besed \xcf\x88\xce\xac\xcf\x89: ps\xc3\xa1o, ostrgati) in \xcf\x80\xce\xac\xce\xbb\xce\xb9\xce\xbd: p\xc3\xa1lin, ponovno), se pravi  \xc2\xbbostrgano za ponovno rabo\xc2\xab. Rimljani so pisali na povo\xc5\xa1\xc4\x8dene tablice, na katerih so zlahka zgladili besedilo in preko njega napisali novo. Tak\xc5\xa1no prakso potrjuje   Cicerova raba izraza palimpsest.\n_START_SECTION_\nPriprava\n_START_PARAGRAPH_\nPergament, izdelan iz \xc5\xbeivalskih ko\xc5\xbe, je veliko bolj trajen od papirja ali papirusa, zato je ve\xc4\x8dina znanih palimpsestov ravno iz pergamenta. V zahodni Evropi je bil pergament priljubljen zlasti po 6. stoletju. V predelih, kjer se je za pisanje uporabljal predvsem papirus, je bila ponovna uporaba popisanih medijev manj pogosta, predvsem zato, ker je bil cenej\xc5\xa1i in ni\xc4\x8dvreden v primerjavi s pergamentom. Ohranjenih je tudi nekaj papirusnih palimpsestov, s katerih so prvotno besedilo sprali._NEWLINE_S pergamenta so besedilo sprali z mlekom in ovsenimi otrobi. S\xc4\x8dasoma so se na njem pojavili ostanki prvotnega pisanja, kar je znanstvenikom omogo\xc4\x8dilo razbrati prvotno besedilo, imenovano scriptio inferior (spodnje besedilo) in ga razvozlati. V poznem srednjem veku so besedilo  obi\xc4\x8dajno ostrugali z upra\xc5\xa1enim plovcem, s \xc4\x8dimer se je nepovratno izgubilo. Najbolj dragoceni so palimpsesti, prepisani v zgodnjem srednjem veku._NEWLINE_Srednjeve\xc5\xa1ki kodeksi so bili izdelani iz prepognjenih in vezanih ali se\xc5\xa1itih listov pergamenta, podobno kot \xc4\x8dasopis, zato te\xc4\x8de novo besedilo praviloma pravokotno na prvotno  besedilo.\n_START_SECTION_\nRazbiranje besedila\n_START_PARAGRAPH_\nZa razbiranje slabo berljivih besedil so si do 20. stoletja pomagali samo z vidom. V 19. stoletju so u\xc4\x8denjaki uporabljali tudi kemi\xc4\x8dna sredstva, ki so bila pogosto zelo destruktivna. Mednje sta spadala na primer galova tinktura in kasneje amonijev hidrogen sulfat ((NH\xe2\x82\x84)HSO\xe2\x82\x84). Sodobne metode v ta namen uporabljajo manj destruktivne metode, na primer fotografijo in ultravijoli\xc4\x8dno svetlobo._NEWLINE_Razbiranje ne\xc4\x8ditljivih besedil je omogo\xc4\x8dila digitalizacija.  Fotografije,  posnete v razli\xc4\x8dnih svetlobnih spektrih (multispektralno filmanje), lahko pove\xc4\x8dajo  kontrast zbledelega \xc4\x8drnila na pergamentu do te mere, da je berljivo s prostim o\xc4\x8desom pri normalni svetlobi.  S to metodo so znanstveniki na Rochester Institute of Technology in Univerzi  Johnsa Hopkinsa  restavrirali ve\xc4\x8dino (verjetno ve\xc4\x8d kot 80%) prvotnega besedila Arhimedovega palimpsesta.  V Walters Art Museum, kjer je  Arhimedov palimpsest trenutno shranjen, posku\xc5\xa1ajo z eksperimentalnimi metodami rekonstruirati tudi preostali del besedila, ki ga zakrivajo  ikone. Za eno od najbolj uspe\xc5\xa1nih tehnik za branje skozi poslikavo se je izkazala rentgenska fluorescenca, s katero postanejo vidni sledovi \xc5\xbeeleza v \xc4\x8drnilu.  Znanstveniki povsod po svetu trenutno uporabljajo tehnike, ki so jih razvili za restavriranje Arhimedovega palimpsesta. Na ta na\xc4\x8din so preu\xc4\x8dili ve\xc4\x8d kot sto palimpsestov s knji\xc5\xbenice samostana Svete Katarine na Sinaju.\n_START_SECTION_\nIzvirna besedila\n_START_PARAGRAPH_\nVeliko anti\xc4\x8dnih del je ohranjenih samo v palimpsestih. \xc5\xbde popisani stari pergamenti so se ponovno uporabili  predvsem zaradi draginje in  visokih  cen pergamenta. Poraba starih kodeksov je s\xc4\x8dasoma postala tako velika, da je sinodski dekret iz leta 691 skiptorijem in cerkvenim o\xc4\x8detom prepovedal njihovo uni\xc4\x8devanje. Izjeme so bili nepopolni in po\xc5\xa1kodovani spisi. Zaradi dekreta se je pove\xc4\x8dalo povpra\xc5\xa1evanje po pergamentu, na katerem so bili posvetna besedila. Po iznajdbi papirja je trgovanje s pergamentom za\xc4\x8delo usihati, zato se je poraba  \xc5\xbee rabljenega  pergamenta \xc5\xa1e pove\xc4\x8dala. _NEWLINE_Za nastanek palimpsestov so poleg gospodarskih pomembni tudi kulturni vidiki, ker  so potrebe  po novih besedilih v nekaterih sredi\xc5\xa1\xc4\x8dih presegle razpolo\xc5\xbeljivost pergamenta, in duhovni vidiki, da se poganska besedila, ki so bila o\xc4\x8ditno nepomembna, prekrijejo z Bo\xc5\xbejo besedo. _NEWLINE_Najpogosteje so se brisala zastarela pravna in liturgi\xc4\x8dna besedila, ki so za zgodovinarje v\xc4\x8dasih najbolj zanimiva. Po objavi Hieronimove Vulgate so zastareli tudi zgodnji latinski prevodi Biblije. Nepomembna so postala besedila v tujih jezikih in tujih pisavah,  ki so s\xc4\x8dasoma postala neberljiva, po\xc5\xa1kodovani ali nepopolni kodeksi in nevarna hereti\xc4\x8dna besedila, za katera so obstajali tehtni verski in politi\xc4\x8dni razlogi, da se uni\xc4\x8dijo. Njihova ponovna uporaba je bila vsekakor manj uni\xc4\x8dujo\xc4\x8da kot  se\xc5\xbeiganje._NEWLINE_Najbolj dragoceni latinski palimpsesti so v kodeksih iz 7. do 9. stoletja, za katere so se uporabili veliki  foliji. Na splo\xc5\xa1no velja, da noben palimpsest ne vsebuje celotnega izvirnega besedila, ampak dele ve\xc4\x8d izvirnih besedil. Izjema je Arhimedov palimpsest. Zgodnji srednjeve\xc5\xa1ki pismouki pri oskrbovanju s pergamentom o\xc4\x8ditno niso bili izbir\xc4\x8dni in so uporabili vse, kar je bilo pri roki.\n_START_SECTION_\nRaba v drugih disciplinah\n_START_PARAGRAPH_\nIzraz palimpsest se uporablja tudi v drugih disciplinah: v antikvarstvu, arhitekturi, egiptologiji, forenziki, arheologiji,  glaciologiji, literaturi, literarni zgodovini in literarni teoriji, medicini, planetarni astronomiji in ne nazadnje tudi v ra\xc4\x8dunalni\xc5\xa1tvu.'